פברואר 2017

**שינוי יישום חוק המזונות (הבטחת תשלום)**

**הבעיה**

ילדי גרושים עוברים יחד עם הוריהם משבר רב-ממדי הנמשך לפני ואחרי מועד הגירושין בפועל, שחומרתו מחריפה על רקע הפרעות נפשיות ואלימות במשפחה. מחוקקי חוק המזונות (הבטחת תשלום) התשל"ב- 1972 ביקשו לחסוך מאמהות פרודות וגרושות פנייה להליך המייגע והמלחמתי של ההוצאה לפועל לטובת מימוש הזכות המשפטית של ילדיהן, כאשר האב אינו משלם כלל או אינו משלם בעתם את מזונות הילדים כפי שנפסקו לו על פי דין. החוק מאפשר לזכאים לקבל דמי מזונות בסיסים מהמוסד לביטוח לאומי, אשר גובה את הכספים חזרה מן האב. אך תקנות חוק המזונות (הבטחת תשלום) התשל"ג-1972 קובעות כי כל שקל של הכנסת האם מעל כ- 600 ש"ח (disregard) מביא לקיזוז של 60 אגורות מדמי המזונות המשולמים באמצעות המוסד לביטוח לאומי עד לנקודת איפוס. החוק מן הצד האחד מגבה ילדים שאביהם אינו תומך בהם, אבל מן הצד האחר, פוגע ביכולת ההשתכרות של אימם! בתקופה שבה שני בני זוג נשואים מן המעמד הביניים בקושי מתמודדים כלכלית, **המכשול תעסוקתי ושיקומי הנובע מחוק המזונות במתכונתו הנוכחית מותיר מצד אחד אלפי ילדים להורים גרושים בעוני מחפיר ומצד שני נשים שאינן יכולות להשתכר ולחיות ברווחה כלכלית- דבר הפוגע בביטחון התזונתי שלהן ושל ילדיהם.**

**הפתרון המוצע ויתרונותיו**

הקואליציה להבטחת תשלום מזונות ילדים מציעה לשנות את אופן יישום חוק המזונות (הבטחת תשלום) כך שהמכשול התעסוקתי והשיקומי שמציב היישום כיום יוסר. הקואליציה מציעה שינוי של כללי הזכאות המבוסס על שלושה מרכיבים (**על בסיס מודל גרמני**):

1. בבסיס השינוי נמצא עיקרון ההפרדה בין הכנסות האם ובין מזונות ילדים– האם הגרושה מנותקת משפטית מן האב ואין לה כל קשר עם מחויבות האב כלפי ילדיו. הכנסת האם לא תשפיע על גובה דמי המזונות.
2. הגבלת הזכאות לדמי מזונות ילדים מהמוסד לביטוח לאומי ל- 5 השנים הקשות ביותר, שבהן נדרשת היחידה החד-הורית לשרוד, להסתגל ולהתרומם (הגבלה של העברת התשלומים בלבד. האם תמשיך להיות מוכרת כזכאית המוסד לביטוח לאומי לצורך הטבות סוציאליות).
3. הגבלת הזכאות רק למשפחות חד הוריות שהכנסתן נמוכה מהתקרה. תקרה בגובה 67% מהשכר הממוצע במשק (כ-6400 ₪).

בנוסף לשינוי אופן יישום חוק המזונות **יש להחזיר את תשלום מענק העבודה עבור אמהות המקבלות את מזונות ילדיהם מהמוסד לביטוח לאומי**- תשלום זה מהווה תמריץ משמעותי ליציאה לעבודה. אמהות שמקבלות את התשלום ישירות מהאב זקוקות לו וכך גם אמהות המקבלות את התשלום מביטוח לאומי.

כמו כן, יש ללוות את השינוי בתכנית שתנצל ביעילות את התקציבים לחד-הוריות המועברים למשרד הכלכלה כדי לאפשר, לעודד ולקדם את שילובם של אמהות חד הוריות/עצמאיות בשוק העבודה.

ההפרדה בין זכאות הילדים והכנסות האם צודקת, הגיונית ויעילה. היא **השקעה חברתית כדאית:** היא תעודד יציאה לעבודה מוצהרת במיוחד בקרב נשים בעלות פוטנציאל השתכרות נמוך. היא תגדיל את ההכנסה הכוללת של משפחות חד-הוריות שבעבורן המוסד לביטוח לאומי משמש גורם מתווך בין האב וילדיו ותאפשר למשפחות חד הוריות אלה להשתקם, לקדם את רמת חייהן ולהגיע לעצמאות כלכלית. המשמעות של יציאה לעבודה היא מעבר לפן הכלכלי גרידא – היא מקנה זכויות סוציאליות נלוות לעבודה, רשת חברתית רחבה יותר, מעמד חברתי טוב יותר, בריאות נפש טובה יותר, כלומר יכולת שיקומית מוגברת ורווחה גדולה יותר בקרב ילדים להורים גרושים. בסופו של דבר, הסרת חסם המזונות יאפשר לנשים להשתלב בתעסוקה ויחזק את הביטחון התזונתי שלהן ושל ילדיהן.

**שילוב האמצעים לעיל יוביל לשימור נשים במעגל העבודה ולכניסתן של נשים רבות למעגל העבודה הרישמי ובכך יפחית עוני בקרב משפחות חד הוריות.**

**עלות תקציבית של הפרדת הכנסת האם ממזונות הילדים:**

העלות התקציבית של שינוי זה היא הסכום הנוסף שהמדינה תידרש לשלם מעבר למה שהיא נדרשת לשלם כתוצאה מההסדר הנוכחי עבור מזונות ילדים. יש להסתכל על העלות התקציבית לשנה, ועל העלות התקציבית לטווח הארוך. **בטווח ארוך העלות תקטן היות וטווח השנים בהן נשים תקבלנה קצבה עבור הילדים יקטן** (כיום הקצבה משולמת עד שהילד מגיע לגיל 18. לפי נתוני הבטל"א ב 2015 למירב הפונות היה ילד מתחת לגיל 6, כלומר הן זכאיות לכל הפחות ל 12 שנות תשלום דמי מזונות במנגנון הנוכחי).

**העלות התקציבית לשנה** (מבוססת על נתוני הביטוח הלאומי מ 2015):

בהנחה כי הגבייה מן החייבים לא תפחת מ-50% [ב 2013 המוסד לביטוח לאומי דווח על גביה של 48%] העלות התקציבית לשנה שווה לסך הכולל של שווי הקיזוזים שנעשו בדמי המזונות בשל הכנסות האם, חלקי 2. ב- 44% מהתיקים מבוצעים קיזוזים, כאשר גובה הקיזוז הינו 25% מהכנסת האם (מעל סכום הדיסריגרד) מאז כניסת תיקון החוק האחרון לתוקף.

ההכנסה הממוצעת של אמהות עובדות המקבלות דמי מזונות מביטוח לאומי היא 2,700 ₪; ההכנסה הממוצעת המקוזזת (לאחר הפחתה של 650 ₪ דיסרגרד) היא 2050 ₪. ולכן הקיזוז היה בממוצע 512 ₪ (1/4 מההכנסות המקוזזות).

לפי החישוב:

חצי (בשל הגביה) מ- 7343 תיקים של אמהות עובדות \* 512 ₪ קיזוז \* 12 חודשים

**עלות תקציבית לשנה של 22 מליון ₪. בטוווח הרחוק העלות תקטן.**